Qualis erit Suecus vester? timidissimus ille?
Dicebat nuper Tyllica turba mihi.
Sumo stylum dextra, lævaque prehendo tabellam,
Pingo triumfahtis mille tropæa ducis.
Duco manu primum caput insuperabile bello
Pelidæ, victor qualis ab hoste redit.
Victrici meritos auroque et fronde capillos
Advelo, præfert regia sceptra manus.
Hinc dextra palmas pingo, laurusque superbas,
Et pendo hostiles postibus exsuvias.
Gemmifero chlamydes palmatas læva metallo
Armaque pulvereo fœda cruore tenet.
Addo triumfales invicto Marte rubricas,
Milleque cæsorum nomina mille ducum.
Hinc galeas, parmas, pompas, currusque jugales,
Quæque triumfantes debita dona decent.
Ordine queis tandem longo post terga revinctæ
Succedunt gentes, collaque serva juga;
Et tabulam monstrans, Suecus fortissimus, inquam,
Qualis erit vultis cernere? talis erit.